**ΝΕΟΕΛΛΗΝΙΚΗ ΓΛΩΣΣΑ Β΄ ΛΥΚΕΙΟΥ: Θέματα για συζήτηση:**

**Μέσα Μαζικής Επικοινωνίας**

## *Α. Θετικός ρόλος των Μ.Μ.Ε. στη ζωή μας:* Τι προσφέρουν τα Μ.Μ.Ε. στο άτομο και στην κοινωνία σε επίπεδο γνωστικό/πνευματικό, πολιτικό, κοινωνικό, συναισθηματικό κτλ*; (Σκεφτείτε τις λειτουργίες του Τύπου, της τηλεόρασης, του ραδιοφώνου, του διαδικτύου.)*

## *Β: Η τηλεόραση (κείμενα 1, 2 και σχολικό βιβλίο σ. 57 και 60)*

## Χαρακτηριστικά των δελτίων ειδήσεων *(θέματα και ιεράρχησή τους, παραπληροφόρηση)*

## Η πολιτική, η εξουσία και η δημοκρατία στην τηλεόραση *(πώς γίνεται ο πολιτικός διάλογος-τηλεπαράθυρα, είναι σημαντικές οι πολιτικές αναμετρήσεις (debates); Η τηλεόραση διαμορφώνει πολιτική άποψη; Υπηρετεί την πολιτική εξουσία;)*

## Τα ριάλιτις (realities): *τα κοινά χαρακτηριστικά τους. Γιατί είναι τόσο δημοφιλή; Ποια είναι, κατά τη γνώμη σας τα αρνητικά στοιχεία τους;*

## Τα πρότυπα: *ποια πρότυπα προβάλλονται και ποια θεωρείτε θετικά ή αρνητικά;*

## Η προβολή της βίας: *είναι συχνή; Τι επιδράσεις έχει στους τηλεθεατές, ιδίως στα παιδιά;*

## Η τηλεόραση συμβάλλει στη διάδοση ή στον παραγκωνισμό του βιβλίου;

## Τηλεόραση και εκπαίδευση *(π.χ. εκπαιδευτική τηλεόραση)*

## Τηλεόραση και γλωσσική καλλιέργεια: *ωφελεί ή βλάπτει η τηλεόραση τη γλωσσική καλλιέργεια των νέων;*

***Γ: Το Διαδίκτυο*** *(κείμενα 1, 4, 5, 6 και σχολικό βιβλίο σ. 62)*

* Διαδίκτυο και παγκοσμιοποίηση *(πώς συμβάλλει το διαδίκτυο στην παγκοσμιοποίηση;)*
* Διαδίκτυο και ενημέρωση-πληροφόρηση (*ποικιλία, ποσότητα, αξιοπιστία, σύγκριση με την ενημέρωση από τον Τύπο και την τηλεόραση*)
* Διαδίκτυο και επικοινωνία/κοινωνικές σχέσεις: *δημοφιλείς μορφές επικοινωνίας, κοινωνικά δίκτυα (π.χ. facebook): πλεονεκτήματα και κίνδυνοι*
* Διαδίκτυο και εθισμός
* Διαδίκτυο και γνώση/εκπαίδευση (*εφαρμογές, οφέλη, περιορισμοί*)
* Διαδίκτυο και συναλλαγές (*π.χ. αγοραπωλησίες, αιτήσεις, δηλώσεις οικονομικών στοιχείων*)
* Διαδίκτυο και ασφάλεια-εγκληματικότητα (*π.χ. εξαπάτηση, κλοπή προσωπικών δεδομένων, καταστροφή ιστοσελίδων*)
* Διαδίκτυο και πολιτική (άποψη και δράση)- διαδίκτυο και δημοκρατία: *Συμβάλλει το διαδίκτυο στη διαμόρφωση πολιτικής άποψης, διευκολύνει την πολιτική δράση (π.χ. μαζικές διαμαρτυρίες); Τα ιστολόγια (blogs) υπηρετούν τη δημοκρατία;*

## *Δ: Αντιμετώπιση των αρνητικών επιδράσεων των Μ.Μ.Ε. – ο ρόλος του σχολείου*

## *(Κείμενα 1 5,6 και σχολικό βιβλίο σ. 58)*

## Πώς μπορούν οι φορείς κοινωνικοποίησης (οικογένεια, σχολείο, πολιτεία) να περιορίσουν τις αρνητικές επιδράσεις των Μ.Μ.Ε (*π.χ. την παραπληροφόρηση, τα αρνητικά πρότυπα, τους κινδύνους του διαδικτύου);*

## ΚΕΙΜΕΝΟ 1: Τα ΜΜΕ ως πρότυπα και η τυραννία της εικόνας

Αν και κατά τις προηγούμενες δεκαετίες τα παραδοσιακά ΜΜΕ επηρέαζαν με έμμεσο τρόπο τις αντιλήψεις και τις στάσεις των Ελλήνων, κυρίως στο βαθμό που κατόρθωναν να μεταβάλλουν τις απόψεις των σημαντικών άλλων, όπως του πατέρα, όσων είχαν τελειώσει πανεπιστήμιο, των δασκάλων, των τοπικών πολιτικών και άλλων "influencers"[[1]](#footnote-1) της εποχής, σήμερα η επιρροή τους έχει γίνει άμεση, επειδή ακριβώς το περιεχόμενο παράγεται και αναπαράγεται άκριτα και γεωμετρικά από τους ίδιους τους καταναλωτές του μέσω των social media.

Στην πραγματικότητα είναι πολύ πιο εύκολο για τα ΜΜΕ να εδραιώσουν πεποιθήσεις, παρά να τις μετασχηματίσουν άρδην[[2]](#footnote-2), να αποκρύψουν αλήθειες, να αλλοιώσουν πληροφορίες, να επιβάλουν μια συνολική κουλτούρα και αυτό διευκολύνεται από την απουσία της διαλεκτικής σχέσης τους με τον ακροατή, τηλεθεατή, αναγνώστη, χρήστη λόγω της αφοπλιστικής αμεσότητας της εικόνας.

Ο λόγος, αντίθετα, στα ΜΜΕ τείνει να γίνει τηλεγραφικός, λανθασμένος, ανάπηρος, συνθηματικός, ακατάληπτος και ο εγκέφαλος έχοντας προσαρμοστεί στον εκφυλισμό της γλώσσας και της λογικής επιχειρηματολογίας, αναζητά με εξαρτητικό τρόπο την ηδονή μιας ανήκεστης[[3]](#footnote-3) πανδημίας: Της απόλυτης κυριαρχίας της εικόνας, των εφήμερων και τεχνητών ειδώλων, των κατασκευασμένων ταυτοτήτων και των μη σαφηνισμένων ή πολύσημων ανθρωπίνων σχέσεων.

Η εικόνα μεταβάλλεται ευκολότερα σε τυραννία σε αναπτυσσόμενους, εγκεφάλους 5 έως 12 ετών, όταν η κριτική ικανότητα καθεύδει[[4]](#footnote-4) και η αφαιρετική σκέψη κινδυνεύει να αναλωθεί σε βιντεάκια του τικ τοκ, ιστορίες του ινσταγκραμ και κανάλια του YouTube. Είναι τόσο απίστευτη η ομογενοποίηση[[5]](#footnote-5) που προωθείται σε αυτά τα μέσα, που νομίζει κανείς πως οι νέοι αναπαράγουν διαρκώς την ίδια μουσική, τις ίδιες κινήσεις, τα ίδια λόγια, την γύμνια και τα σεξουαλικά υπονοούμενα. Η ίδια η δημιουργικότητα γίνεται στερεοτυπία[[6]](#footnote-6).

Είναι ελάχιστοι εκείνοι που μπορούν να κατασκευάζουν, διαμορφώνουν, διαμοιράζουν καθοριστικά μηνύματα, κυρίως εταιρείες, κυβερνήσεις και άλλα κέντρα εξουσίας και ακόμα σπανιότεροι όσοι μπορούν να τα διυλίζουν[[7]](#footnote-7) και να αποκρυπτογραφούν τις σημασίες και επιδιώξεις τους.

Η εικόνα είναι ένα περίπλοκο ιερογλυφικό, γιατί πίσω από την άμεση και οικεία φαινομενολογία της κρύβονται δεκάδες μεταμηνύματα[[8]](#footnote-8), πολλαπλές αφηγήσεις και αδιαμφισβήτητα τεκμήρια: Τα επιθυμητά πρότυπα, οι επιβεβλημένες συμπεριφορές, το προκαθορισμένο life style αλιεύει όλα τα like, σαγηνεύει τους followers, αναδεικνύει το προφίλ, εγγυάται την αποδοχή από την ομάδα, εκτοξεύει την αυτοεκτίμηση. Η εικόνα είναι υπερπολιτισμική, καθολική, οικουμενική και κραταιά[[9]](#footnote-9), ειδικά όταν δεν απεικονίζει καν την πραγματικότητα.

Όλες οι έρευνες δείχνουν πως το προβαλλόμενο γυναικείο ή ανδρικό σώμα το κατέχει μόλις το 2% του πληθυσμού και ποθεί, μοχθεί, αλαλάζει και αγωνιά να το αποκτήσει είτε στο γυμναστήριο, στον πλαστικό ή στο κρεβάτι το υπόλοιπο 98%.

Η εμμονική αυτή προσήλωση στο είδωλο αφορά πολύ περισσότερο τα κορίτσια και συσχετίζεται άμεσα με διαταραχές όρεξης, με κατάθλιψη και χαμηλή αυτοεκτίμηση, με διεστραμμένη αντίληψη της πραγματικότητας.

Η παγίδα των προτύπων μπορεί να ενεδρεύει πίσω από έννοιες και πολιτικές, που είναι ιδεολογικά ορθές. Η υγιεινή ζωή εύκολα μπορεί να μετατραπεί σε ψυχαναγκαστική μέτρηση θερμίδων, η αποφυγή των λιπαρών σε τεχνητά σκευάσματα ενδυνάμωσης, η δίαιτα ως στάση ζωής σε μανία στέρησης. Στο πιο αθώο hashtag[[10]](#footnote-10) μπορεί να εμφωλεύει ο εθιστικότερος συρμός[[11]](#footnote-11).

Πίσω από όλα αυτά μπορεί κανείς να διακρίνει στέρεες ψυχολογικές και κοινωνικές θεωρίες για την προπαγάνδα, τη συμμόρφωση, τη διαμόρφωση στάσεων και αναπαραστάσεων, σε τέτοιο βαθμό μάλιστα, που υπό το πρίσμα μιας άλλης προοπτικής, η συνωμοσιολογία για τη χειραγώγηση των μαζών, εύκολα θα ευδοκιμούσε[[12]](#footnote-12) και θα επαληθευόταν.

Αντίδοτο σε όλα αυτά ο διάλογος με τα παιδιά και τους εφήβους, η συμμετοχή σε όσα τους συναρπάζουν, η γνώση της λειτουργίας των ΜΜΕ και του Διαδικτύου. Δημιουργήστε και σεις ένα προφίλ στο καθένα από τα social media που περιπλανώνται τα αγαπημένα σας πρόσωπα, ρωτήστε ποιος είναι πίσω από κάθε ανάρτηση, ποια τα κίνητρα του, τι συναισθήματα προκαλεί μία ιστορία, ποιο είναι το αισθητικό αποτέλεσμα μιας διήγησης, είναι αληθινή μια πληροφορία, ποιες ιδέες ή ιδεολογίες ενισχύονται με άμεσο ή έμμεσο τρόπο, υπάρχει προώθηση προϊόντων, πώς αυτά συνδέονται με τη δημιουργία προτύπων, ποιοι είναι οι ήρωες που δημιουργούνται ή προβάλλονται, τι βλέπουν οι συμμαθητές του, τι σημαίνει το nickname. Τα ΜΜΕ δεν είναι ούτε ισχυρά ούτε ανίσχυρα αλλά απλώς ένα μέσο επικοινωνίας. Πρότυπα εικόνες και είδωλα υπήρχαν σε όλες τις εποχές. Αυτό που τα διαφοροποιεί είναι η κριτική ικανότητα με την οποία τα προσεγγίζουμε.

Ευστράτιος Παπάνης, Επίκουρος Καθηγητής Κοινωνιολογίας Πανεπιστημίου Αιγαίου

<http://psichologia.gr/component/k2/item/744-ta-mme-os-protypa-kai-i-tyrannia-tis-eikonas>

ΑΣΚΗΣΕΙΣ

1. Εξηγήστε την επιλογή του συντάκτη να χρησιμοποιήσει στην τελευταία παράγραφο β΄ πληθυντικό πρόσωπο.
2. Να εντοπίσετε δύο μεταφορικές εκφράσεις και να δικαιολογήσετε τη συγκεκριμένη γλωσσική επιλογή στο κείμενο.
3. « *Είναι τόσο απίστευτη η ομογενοποίηση που προωθείται σε αυτά τα μέσα, που νομίζει κανείς πως οι νέοι αναπαράγουν διαρκώς την ίδια μουσική, τις ίδιες κινήσεις, τα ίδια λόγια, την γύμνια και τα σεξουαλικά υπονοούμενα. Η ίδια η δημιουργικότητα γίνεται στερεοτυπία*.» Να επιχειρηματολογήσετε αν συμφωνείτε ή διαφωνείτε με το συντάκτη σε μια παράγραφο 100-150 λέξεων.

#

# ΚΕΙΜΕΝΟ 2: [Η δόμηση μιας εικονικής πραγματικότητας]

*Το κείμενο είναι εισαγωγή από άρθρο του Ιωάννη Πανούση (Επιστημονικό Περιοδικό: Ζητήματα Επικοινωνίας, τεύχος 4ο, 20-10-2006).*

Τα ΜΜΕ δομώντας μιαν άλλη πραγματικότητα, αυτή της πληροφορημένης και ενημερωμένης κοινωνίας, αυτο-αναγορεύονται σε καθρέφτη ή εικόνα. Πόσο βέβαιοι είμαστε, όμως, ότι όλα τα στοιχεία και τα σχόλια που γράφονται κι ακούγονται συγκροτούν την πραγματικότητα κι ότι δεν υπάρχουν «κρυμμένα μυστικά και ντοκουμέντα»; Από την άλλη πλευρά, η εικόνα «της κοινωνίας της εικόνας» αναδεικνύει μια κοινωνία που φαίνεται να έχει παραδοθεί στις εικόνες που παράγουν οι άλλοι και καταναλώνει η ίδια. Ποια άραγε μηνύματα -και σε ποιους ακριβώς- εκπέμπει ο κόσμος των εικόνων της ανέμελης ζωής, της άθλιας ζωής, των πετυχημένων και των αποκλεισμένων, των απαθών και των ψυχοπαθών (Βιθυνός, 1998); Υπάρχει απώλεια του πραγματικού, μια σχάση ανάμεσα στην αναπαράσταση και στο γεγονός, με συνέπεια η αναπαράσταση να καθίσταται τελικά πραγματικότητα και το κοινωνικό να βιώνεται φαντασιακά.

Η κοινωνική κατασκευή μπορεί να προβάλλει είτε συναινετική εικόνα της κοινωνίας (συμφωνία σε κοινές αξίες, αποδεκτό life style) είτε συγκρουσιακή (π.χ., γενικευμένο φόβο λόγω εγκληματικότητας). Η νομιμοποιημένη βία, η δραματοποιημένη βία ή η «εύθυμη βία», δηλαδή, το περιπετειώδες θέαμα χωρίς θανάτους προσώπων, δημιουργούν ένα πλαίσιο κοινωνικού συμπεριφορισμού (behaviorism), όπου η εκμάθηση και η συμμόρφωση συνιστούν απαρέγκλιτους κανόνες. Βλέπουμε τον κόσμο, όπως μας τον περιγράφουν, σε βαθμό μάλιστα που αφενός, αν κάποιος λέει συχνά «έτσι φαίνεται να ‘ναι τα πράγματα», στο τέλος το πιστεύει κι ο ίδιος κι αφετέρου η πιθανολογούμενη γνώμη της πλειοψηφίας να γίνεται αποδεκτή από τους υπόλοιπους, για να μη νιώθουν απομονωμένοι κοινωνικά.

Αυτή η σύγχυση εξωτερικής μορφής συνείδησης και υποκειμενικών νοημάτων δίνει την εντύπωση ότι συν-ένοχοι στην κατασκευή της πραγματικότητας είναι τόσο οι αφηγητές όσο και οι αναγνώστες/ ακροατές/ τηλεθεατές (ακόμη κι αν καλύπτονται και οι μεν και οι δε πίσω από τις μεταμοντέρνες συμβολικές κατασκευές).

ΑΣΚΗΣΕΙΣ

1) Στο κείμενο συναντάμε πέντε (5) παρένθετες λέξεις, φράσεις ή και νοήματα. Να τις/τα εντοπίσεις και να δικαιολογήσεις τη χρήση τους από τον συγγραφέα.

2) ΠΑΡΑΓΩΓΗ ΛΟΓΟΥ: Με αφορμή το κείμενο που διάβασες αποφασίζεις να δημοσιεύσεις άρθρο στην εφημερίδα του σχολείου σου με θέμα τη λειτουργία των ΜΜΕ σήμερα. Σε 350 λέξεις να περιγράψεις την εικόνα που κατά τη γνώμη σου προβάλλουν τα ΜΜΕ για την κοινωνία σήμερα και τις συνέπειες που έχει για την ψυχολογία των νέων της ηλικίας σου.

# ΚΕΙΜΕΝΟ 3: «BigBrother»- Η διαστροφή της κλειδαρότρυπας

*Το κείμενο είναι του Ζήση Παπαδημητρίου, δημοσιευμένο στις 25.7.2001.*

Μετά τα κοινωνικά «ριάλιτι σόου», τα αποκαλούμενα και «εξομολογητικά», όπου οι συμμετέχοντες μετατρέπουν την ιδιωτική τους ζωή σε θέαμα, αναζητώντας με τον τρόπο αυτό λύση στα προβλήματά τους (επιδίδονται δηλαδή σε ένα είδος ψυχολογικού στριπτίζ), σειρά στα τηλεοπτικά κανάλια έχει το «BigBrother». Ως γνωστόν ξεκίνησε από την Ολλανδία να κατακτήσει, με διαφορετικό όνομα από χώρα σε χώρα, την παγκόσμια τηλεοπτική σκηνή, επιτυγχάνοντας ιδιαίτερα υψηλά ποσοστά τηλεθέασης. Θα μπορούσε βέβαια, τηρουμένων πάντα των αναλογιών, να συγκριθεί με το θέαμα των μονομαχιών στη ρωμαϊκή εποχή. Σε αντίθεση με τις μονομαχίες, όπου οι θεατές ήταν αμέτοχοι, στο νέο τηλεοπτικό παιχνίδι συμμετέχουν, αν και έμμεσα, ενεργά, καθώς η ετυμηγορία τους είναι αυτή που αναδεικνύει τελικά τον νικητή.

Στη χώρα μας η επιτυχία του «BigBrother» είναι δεδομένη. Εκατοντάδες χιλιάδες Έλληνες παρακολουθούν το «παιχνίδι» και συμμετέχουν τηλεφωνικά, καθότι τελικός κριτής είναι το κοινό, το οποίο και αποφασίζει ποιος τελικά θα είναι ο νικητής. Λέγεται μάλιστα πως τα τηλεφωνήματα των τηλεθεατών αποφέρουν κάθε φορά πολύ μεγάλα κέρδη! Αποδεικνύεται για ακόμη μια φορά ότι η ελληνική κοινωνία στερείται αντανακλαστικών, καθότι, όχι μόνον δεν αντιδρά στο νέο αυτό φαινόμενο απαξίωσης της κοινωνικής ζωής, αλλά, αντίθετα, απολαμβάνει το θέαμα.

Καθώς το κοινό έχει λίγο ή πολύ εξοικειωθεί με τα γνωστά «ριάλιτι σόου» διασκεδάζοντας κυριολεκτικά με τη δυστυχία των άλλων, αδυνατεί να αντισταθεί στη νέας μορφής οφθαλμολαγνεία[1](#_bookmark8). Στο όνομα της δημοσιότητας, της επωνυμίας και του χρήματος (τρία από τα βασικά γνωρίσματα της εποχής μας), δεν είναι λίγοι εκείνοι που σπάζουν καθημερινά το φράγμα του αυτοσεβασμού, για να μετατραπούν σε κλόουν, ικανοποιώντας έτσι τις ηδονοβλεπτικές επιθυμίες του κοινού. […]

[…] Το σύνδρομο της κλειδαρότρυπας που χαρακτηρίζει την εκπομπή ο «Μεγάλος Αδελφός» υπονομεύει την ανθρώπινη αξιοπρέπεια. Οδηγεί στην έκπτωση της κοινωνικής ζωής τόσο των ανθρώπων που συμμετέχουν ενεργά όσο και εκείνων που παρακολουθούν την εκπομπή, σε μια εποχή όπου, έτσι και αλλιώς, οι ανθρώπινες αξίες βάλλονται πανταχόθεν, στο όνομα ενός άκρατου και αδιέξοδου ατομικισμού.

Εκπομπές όπως αυτή του «Μεγάλου Αδελφού» απειλούν πάνω από όλα τους νέους και ειδικότερα τα παιδιά, καθώς προβάλλουν άκρως αρνητικά στερεότυπα κοινωνικής συμπεριφοράς. Αν και η ιδιωτική ζωή των ανθρώπων δεν παραβιάζεται από νομική τουλάχιστον άποψη από τέτοιου είδους εκπομπές, καθότι ο καθένας μας είναι ελεύθερος να τις παρακολουθήσει ή όχι, το πρόβλημα ωστόσο παραμένει, στο βαθμό που υπονομεύεται συστηματικά και αθόρυβα κάθε έννοια ιδιωτικότητας με την ευρύτερη σημασία του όρου.

1 αρρωστημένη αγάπη για το θέαμα

ΑΣΚΗΣΕΙΣ

1) Σε 40-50 περίπου λέξεις να παρουσιάσεις τα στοιχεία των ριάλιτι σόου που καταγγέλλει ο αρθρογράφος στο κείμενο

2) «ριάλιτι σόου», «εξομολογητικά», «παιχνίδι»: Να σχολιάσεις τη χρήση των εισαγωγικών στις παραπάνω λέξεις ή φράσεις του κειμένου.

# Φάροι

*Το ποίημα είναι του Ιάπωνα Νάκα Τάρο, μετάφραση: Λ. Σκαρτσή, Πηγή: Παγκόσμια ποιητική ανθολογία «Ταξίδι στην ποίηση», Ναυτίλος.*

Οι φάροι μοιάζουν με τους ποιητές

που κοιτάνε μόνο επικίνδυνα πράγματα

-μια παλίρροια που πλησιάζει

Οι ποιητές μοιάζουν με τους φάρους

ζώντας την αγωνία

χτίζουν τη μοναξιά τους

Επειδή το φως τους

το κλέβει πάντα η απόσταση το εσωτερικό τους

είναι πιο βαθύ από κάθε σκοτάδι.

Να εκφράσεις σε 100-150 λέξεις τη συμφωνία ή τη διαφωνία σου για τη σχέση των ποιητών με τους φάρους, όπως αυτή αποτυπώνεται στο κείμενο.

**ΚΕΙΜΕΝΟ 4: [Κοινωνική δικτύωση: κίνδυνοι]**

[…] Το Internet λόγω της ελευθερίας που το διακρίνει σαν μέσο περιέχει μεγάλο πλήθος πληροφοριών. Ο καθένας μπορεί να διακινήσει οποιαδήποτε πληροφορία επιθυμεί. Όπως είναι φυσικό πολλές από αυτές τις πληροφορίες μπορεί να είναι ακατάλληλες για ορισμένες ομάδες ανθρώπων. Ένας ενήλικας είναι σε θέση να κρίνει και να αποφύγει τους κινδύνους που θα συναντήσει εκεί, για ένα παιδί, όμως, τα πράγματα είναι τελείως διαφορετικά. Συνεπώς οι γονείς επωμίζονται το βάρος της ευθύνης για την ασφάλεια του παιδιού τους στον θαυμαστό κόσμο του Διαδικτύου.

Οι μεγαλύτεροι κίνδυνοι για τους εφήβους εντοπίζονται κυρίως στις σελίδες κοινωνικής δικτύωσης (social networking sites). Οι ιστοσελίδες κοινωνικής δικτύωσης επιτρέπουν στους χρήστες να δημιουργήσουν δικό τους περιεχόμενο και να το μοιραστούν με ένα ευρύ δίκτυο ατόμων, σε ορισμένες περιπτώσεις και σε παγκόσμιο επίπεδο. Υπάρχει μεγάλος αριθμός τέτοιων υπηρεσιών (facebook, hi5, myspace κλπ.) και το περιεχόμενο γίνεται όλο και πιο δημοφιλές. Οι υπηρεσίες αυτές απευθύνονται σε ποικίλες ομάδες των χρηστών του Διαδικτύου, αλλά χρησιμοποιούνται κατά κύριο λόγω από παιδιά και νέους. Η πλειονότητα των εφήβων έχει χρησιμοποιήσει τουλάχιστον μια φορά τις σελίδες αυτές με σκοπό την επικοινωνία διότι μέσω των εργαλείων που προσφέρουν αυτές οι σελίδες βοηθούν το νέο να επικοινωνεί ευκολότερα με τους ανθρώπους του περιβάλλοντός του και παράλληλα να δημιουργεί νέες επαφές.

Να σημειωθεί ότι η δημιουργία νέων φίλων μπορεί να βοηθήσει στην κοινωνικοποίηση του νέου παρόλα αυτά είναι επίφοβη. Η φυσική επιθυμία του ανθρώπου να επικοινωνεί σε συνδυασμό με τις τεχνολογίες διασύνδεσης που προσφέρουν οι ιστοσελίδες κοινωνικής δικτύωσης ενδέχεται να κάνουν τον χρήστη επιρρεπή στο να χαμηλώνει τον πήχη των κριτηρίων που θέτει στον φυσικό κόσμο, προκειμένου να δημιουργήσουμε φιλικές σχέσεις με κάποιο άτομο. Αυτό συμβαίνει σε μεγαλύτερο βαθμό στους νέους οι οποίοι δεν αναλογίζονται τους κινδύνους που ελλοχεύουν. Έτσι γίνονται ευάλωτοι και εύκολα θύματα επιτηδείων οι οποίοι αποσκοπούν στην ικανοποίηση των ιδιοτελών σκοπών τους.(παιδική πορνογραφία, παιδοφιλία, παρενόχληση, εμπορία οργάνων κλπ.).

Όπως εύστοχα αναφέρει o ENISA, οι ιστοσελίδες κοινωνικής δικτύωσης είναι σαν ένα ψηφιακό κοκτέιλ πάρτι. Όσους περισσότερους γνωστούς έχεις τόσο πιο δημοφιλής είσαι και τόσο μεγαλύτερη επιρροή ασκείς. Ωστόσο σε αντίθεση με ένα πραγματικό πάρτι, τα μέλη των ιστοσελίδων κοινωνικής δικτύωσης αποκαλύπτουν περισσότερες πληροφορίες, είτε από επιλογή τους, είτε κατά λάθος στους άλλους ʽσυνδαιτυμόνεςʼ. Οι έφηβοι και οι νέοι λατρεύουν να μοιράζονται ιστορίες, να ανταλλάσσουν φωτογραφίες, να γράφουν σχόλια και να κάνουν κουτσομπολιό, να γνωρίζουν νέους φίλους, να βλέπουν αστεία βίντεο που έκαναν οι φίλοι ή συμμαθητές τους. Μπορούν να δημιουργήσουν το δικό τους «σύμπαν» και να έχουν πρόσβαση σε άλλα προσωπικά «σύμπαντα». Η προσωπική τους ιστοσελίδα τους ανήκει, δεν ανήκει σε κάποιον ψυχρό webmaster. Ασφαλώς και η χρήση της τεχνολογίας για κοινωνική δικτύωση δεν είναι κακή. Όμως, μέσα στους εικονικούς κόσμους η συμμετοχή σε ιστοχώρους κοινωνικής δικτύωσης μπορεί να εξελιχθεί σε έναν γιγαντιαίο διαγωνισμό δημοτικότητας, που δεν αντιστοιχεί στην αλήθεια. Καθώς μιλάμε για εικονικούς κόσμους, δεν διασφαλίζεται η αξιοπιστία του προφίλ και των λεγομένων των χρηστών: ο καθένας μπορεί να δηλώσει οποιαδήποτε ηλικία εξυπηρετεί τους σκοπούς του και να γράψει φανταστικές ιστορίες … Ποιος θα μπορέσει να μάθει τι έγινε στην πραγματικότητα…

Σπύρος Ρούμπας, <http://endelexis.blogspot.com/2010/01/blog-post_28.html> 28 Ιανουαρίου 2010

1. Ποιοι είναι οι κίνδυνοι για τους νέους από τα κοινωνικά δίκτυα; (60-70 λέξεις;)
2. Με ποιους τρόπους εξασφαλίζεται η συνοχή στην 1η παράγραφο του κειμένου;
3. Να αντικαταστήσετε τις υπογραμμισμένες λέξεις με άλλες συνώνυμες ώστε να μην αλλοιώνεται το νόημα του κειμένου.

# ΚΕΙΜΕΝΟ 5: Παιδιά εθισμένα σε socialmedia, βιντεοπαιχνίδια

Άρθρο που δημοσιεύθηκε στην[www.kathimerini.gr](http://www.kathimerini.gr/) *, 8/10/2021.* (απόσπασμα)

Το 2018, ο Παγκόσμιος Οργανισμός Υγείας αναγνώρισε επίσημα τους εθισμούς που σχετίζονται με το Διαδίκτυο, συμπεριλαμβανομένου του εθισμού στα βιντεοπαιχνίδια. Σύμφωνα με τον διευθυντή του τμήματος Εθισμού και ειδικό στην ψυχιατρική και την ψυχοθεραπεία παιδιών και εφήβων στο Πανεπιστημιακό Ιατρικό Κέντρο Αμβούργου – Επεντορφ, Ράινερ Τομάσιους, η αυξημένη χρήση των μέσων κοινωνικής δικτύωσης και οι ώρες κατά τις οποίες τα παιδιά παίζουν βιντεοπαιχνίδια είναι ιδιαίτερα ανησυχητικές. «Οι χρόνοι χρήσης των μέσων κοινωνικής δικτύωσης αυξήθηκαν κατακόρυφα» δήλωσε ο Τομάσιους στην εφημερίδα Frankfurter Allgemeine. «Μεταξύ των παιδιών και των εφήβων ηλικίας 10 έως 17 ετών καταγράφηκαν ποσοστά αύξησης έως και 75%...»

Τα κορίτσια είναι πιο πιθανό να επηρεαστούν από επικίνδυνα ή παθολογικά πρότυπα χρήσης λόγω των κοινωνικών μέσων και τα αγόρια περισσότερο λόγω των βιντεοπαιχνιδιών. «Οι χρόνοι χρήσης ήταν πολύ υψηλοί –περίπου πεντέμισι ώρες τις καθημερινές για κοινωνικά δίκτυα και παιχνίδια στον υπολογιστή– χωρίς να περιλαμβάνεται η κατ’ οίκον εκπαίδευση» πρόσθεσε ο Τομάσιους. «Αυτά είναι εξαιρετικά ανησυχητικά νούμερα και σημαντικά υψηλότερα από αυτά των εξαρτώμενων από κάνναβη παιδιών και εφήβων. Είναι ένας νέος πληθυσμός επιρρεπής σε εθισμό που δεν είχαμε δει πριν από δέκα χρόνια». Ωστόσο, οι ώρες χρήσης δεν είναι αρκετές για να διαγνωστεί ένα παιδί με εθισμό στα βιντεοπαιχνίδια. Άλλα κριτήρια πρέπει επίσης να πληρούνται σε διάστημα δώδεκα μηνών, όπως η απώλεια ελέγχου και η συνεχής χρήση παρά τις αρνητικές συνέπειες. «Αυτές οι συμπεριφορές πρέπει επίσης να οδηγούν σε σημαντική διαταραχή της καθημερινής ζωής στο σχολείο, στην οικογένεια ή σε άλλα κοινωνικά πλαίσια»

Κατά τον Τομάσιους, οι νέοι μπορούν να εθιστούν στα βιντεοπαιχνίδια όπως και στα ναρκωτικά. «Είναι ένας εθισμός που έγκειται στις διαταραχές συμπεριφοράς. Στην περίπτωση αυτή δεν υπάρχει κάποιος τοξικός παράγοντας ή μια ψυχοτρόπος ουσία που δρα άμεσα στο κεντρικό νευρικό σύστημα και προκαλεί μέθη. Ωστόσο, η χρήση των κοινωνικών μέσων και των βιντεοπαιχνιδιών μπορεί να επηρεάσει περιοχές του εγκεφάλου που είναι υπεύθυνες για τα καλά συναισθήματα».

Οι γονείς πρέπει να ενημερώνονται για το τι κάνουν τα παιδιά τους στο Διαδίκτυο για την αποφυγή και την καταπολέμηση του εθισμού των παιδιών τους. «Οι διαθέσιμες μελέτες δείχνουν ότι τα αγόρια είναι ιδιαίτερα ευαίσθητα λόγω προβλημάτων αυτοεκτίμησης. Μπορεί να νιώσουν τα ίδια πιο δυνατά κερδίζοντας μάχες στο παιχνίδι». Το αυξημένο άγχος, οι χαμηλές δεξιότητες αυτοελέγχου, η χαμηλή αυτοεκτίμηση και η κοινωνική ανασφάλεια παίζουν μεγάλο ρόλο στη δημιουργία του εθισμού. «Πρέπει να θέσετε όρια ανάλογα με την ηλικία των παιδιών και να δείξετε ενδιαφέρον για το περιεχόμενο του παιχνιδιού, προκειμένου να μπορέσετε να καταλάβετε τι ψάχνουν σε αυτό τα παιδιά σας. Το σημαντικότερο είναι να προσφέρετε εναλλακτικές λύσεις με ανάλογες δραστηριότητες αναψυχής, οι οποίες παρέχουν τη δυνατότητα αντιμετώπισης του άγχους ή άλλων καταστάσεων που ωθούν τα παιδιά στο να εθίζονται σε αυτά τα παιχνίδια» καταλήγει.

ΑΣΚΗΣΕΙΣ

1. Ποιες είναι οι συνέπειες του εθισμού των παιδιών στα κοινωνικά δίκτυα και τα βιντεοπαιχνίδια, σύμφωνα με το κείμενο;

2. Να αντιστοιχήσεις κάθε πρόταση του Κειμένου 1, που βρίσκεται στην στήλη Α, με τον τρόπο με τον οποίο αποδίδεται το μήνυμα, που αναγράφεται στη στήλη Β:

|  |  |
| --- | --- |
| ΣΤΗΛΗ Α  | ΣΤΗΛΗ Β |
| Α. Το 2018, ο Παγκόσμιος Οργανισμός Υγείας αναγνώρισε επίσημα τους εθισμούς που σχετίζονται με το Διαδίκτυο, συμπεριλαμβανομένου του εθισμού στα βιντεοπαιχνίδια | 1.Συμβουλή, προτροπή |
| Β. Τα κορίτσια είναι πιο πιθανό να επηρεαστούν από επικίνδυνα ή παθολογικά πρότυπα χρήσης λόγω των κοινωνικών μέσων και τα αγόρια περισσότερο λόγω των βιντεοπαιχνιδιών. | 2.Πραγματικό γεγονός, βεβαιότητα |
| Γ. Άλλα κριτήρια πρέπει επίσης να πληρούνται σε διάστημα δώδεκα μηνών, όπως η απώλεια ελέγχου | 3.δυνατότητα |
| Δ. Ωστόσο, η χρήση των κοινωνικών μέσων και των βιντεοπαιχνιδιών μπορεί να επηρεάσει περιοχές του εγκεφάλου που είναι υπεύθυνες για τα καλά συναισθήματα. | 4.αναγκαιότητα |
| Ε.«Το σημαντικότερο είναι να προσφέρετε εναλλακτικές λύσεις με ανάλογες δραστηριότητες αναψυχής» | 5.πιθανότητα |

# ΚΕΙΜΕΝΟ 6: Το διαδίκτυο ως εκπαιδευτικό εργαλείο

## Βασικές μορφές διαδικτυακή εκπαίδευσης

Το διαδίκτυο έχει χρησιμοποιηθεί για αρκετούς εκπαιδευτικούς σκοπούς και τα τελευταία 20 χρόνια, έχουν προκύψει πολλά μοντέλα εκπαίδευσης μέσω αυτού. Ίσως τα πιο εδραιωμένα από αυτά (και στην χώρα μας), να είναι οι διάφορες μορφές της έννοιας **e-learning,** οι οποίες συμπεριλαμβάνουν από online μαθήματα, μέχρι ψηφιακές αίθουσες διδασκαλίας (κάποιες φορές, ακόμη και ψηφιακά σχολεία).

Θυμάμαι αρκετές **πρώιμες μορφές ηλεκτρονικής εκπαίδευσης**, οι οποίες αφορούσαν την κατά κύριο λόγο μονόδρομη παράδοση μαθησιακού περιεχομένου, αναπαράγοντας έτσι τις παραδοσιακές μορφές της εξ αποστάσεως εκπαίδευσης **μέσω αλληλογραφίας**. Κάποια από αυτά τα προγράμματα, συνεχίζονται μέχρι σήμερα. Συνήθως, βασίζονται σε **ηλεκτρονικά συστήματα διαχείρισης περιεχομένου** και υποστηρίζονται από μ**ερική μορφή αλληλεπίδρασης μέσω e-mail**, **πινάκων ανακοινώσεων** και άλλων συστημάτων επικοινωνίας. Παράλληλα με αυτές τις μορφές παράδοσης περιεχομένου, υπάρχει συνεχής ανάπτυξη των **«ψηφιακών τάξεων»**, οι οποίες είναι περισσότερο σύνθετες μορφές ηλεκτρονικής εκπαίδευσης, με ψηφιακές αναπαραστάσεις τάξεων / διαλέξεων, που μπορούν να «κατοικηθούν» από μαθητές και καθηγητές. Αυτοί οι **εικονικοί χώροι**, έχουν σχεδιαστεί για να υποστηρίζουν σύγχρονες μορφές ζωντανής διδασκαλίας και ανατροφοδότησης, με τους μαθητές να μπορούν να ακούν διαλέξεις και να βλέπουν οπτικές παρουσιάσεις, ενώ ταυτόχρονα αλληλεπιδρούν με άλλους μαθητές, μέσω κειμένου και φωνής.

Άλλες ασύγχρονες μορφές ψηφιακών τάξεων, υπάρχουν υπό τη μορφή ψηφιακών χώρων στους οποίους οι χρήστες μπορούν να αποκτήσουν πρόσβαση και να μοιραστούν πόρους (εδώ και τουλάχιστον τρείς δεκαετίες), π.χ **φόρουμ συζήτησης**. Αυτές οι μορφές ηλεκτρονικής εκπαίδευσης, **αναπτύσσονται ακόμη**, ενώ ολόκληρα κυβερνητικά σχολεία και ηλεκτρονικά πανεπιστήμια **έχουν πλέον καθιερωμένα** χαρακτηριστικά των εκπαιδευτικών συστημάτων αυτών. […]

Μία από τις πιο γνωστές μορφές της διαδικτυακής εκπαίδευσης είναι η συλλογική ανοιχτή δημιουργία πληροφοριών και γνώσεων, όπως παρατηρείται στην ηλεκτρονική εγκυκλοπαίδεια [Wikipedia](https://www.wikipedia.org/). Παρά τις μεγάλες ανησυχίες για την ακρίβεια και την κάλυψη των πληροφοριών αυτών, η εκπαιδευτική σημασία της [Wikipedia](https://www.wikipedia.org/) είναι φοβερή (προσωπική άποψη). Εκτός του ότι είναι μία **ανεξάντλητη πηγή πληροφόρησης**, δίνει την δυνατότητα στους χρήστες, **να συμβάλλουν**και να **βελτιώνουν** το περιεχόμενο της. Προσωπικά, βρίσκω **απίστευτα ενδιαφέρον** το γεγονός πως μπορώ να προσφέρω σε μια δημόσια γνώση.

Άλλες μορφές ηλεκτρονικής διανομής περιεχομένου, είναι η ανοικτή διανομή εκπαιδευτικού περιεχομένου το οποίο έχει δημιουργηθεί τόσο από ιδιώτες όσο και από ιδρύματα. Για παράδειγμα, η υπηρεσία [YouTube EDU](https://www.youtube.com/edu), η οποία προσφέρει πρόσβαση σε **εκατομμύρια εκπαιδευτικών βίντεο** που παράγονται από **μεμονωμένους εκπαιδευτικούς** και **εκπαιδευόμενους**. Κάτι αντίστοιχο (προσφέρει δωρεάν πρόσβαση σε εκατοντάδες χιλιάδες εκπαιδευτικά αρχεία ήχου και βίντεο podcast) κάνει και η υπηρεσία [iTunes U](https://www.apple.com/education/itunes-u/) της εταιρείας Apple, η οποία περιγράφει την υπηρεσία της, σαν **″ενδεχομένως η μεγαλύτερη συλλογή ελεύθερων εκπαιδευτικών μέσων στον κόσμο που είναι διαθέσιμη για τους φοιτητές, τους εκπαιδευτικούς και τους δια βίου εκπαιδευόμενους”**.

Ένα άλλο αξιοσημείωτο ανοιχτό παράδειγμα της διαδικτυακής εκπαίδευσης είναι η ανάπτυξη των **MOOCs** (**Μαζικά Ανοικτά Ηλεκτρονικά Μαθήματα**), τα τελευταία έξι περίπου χρόνια. Το μοντέλο **MOOC** βασίζεται στην ιδέα των ατόμων, τα οποία **ενθαρρύνονται να μαθαίνουν μέσω της προσωπικής επιλογής τους** από διαδικτυακά εργαλεία, τα συλλογικά αποτελέσματα των οποίων, μπορούν να συγκεντρωθούν από τους συντονιστές των μαθημάτων και **να μοιραστούν με άλλους μαθητές**.

Τέλος, υπάρχουν εφαρμογές του διαδικτύου για τη στήριξη της **αυτόνομης, μη θεσμικής μάθησης** (π.χ. πρωτοβουλίες όπως η **«hole-in-the-wall»**), λιγότερο γνωστές στην Ελλάδα. Τα προγράμματα αυτά είναι χτισμένα με βάση ένα ήθος **ελάχιστα διεισδυτικής εκπαίδευσης**, όπου τα παιδιά και οι νέοι μπορούν να έχουν πρόσβαση σε ψηφιακή τεχνολογία **ανά πάσα στιγμή** και να **διδάσκουν τον εαυτό τους** πώς να χρησιμοποιούν ηλεκτρονικούς υπολογιστές και το διαδίκτυο **με τον δικό τους ρυθμό**. Βασικός σκοπός αυτών, είναι να παρέχουν **μια εναλλακτική λύση, κυρίως για όσους στερήθηκαν την επίσημη εκπαίδευση, για οικονομικούς λόγους**.

Οι παραπάνω τρόποι, είναι απλά ένα μέρος της ποικιλία των τρόπων, με τους οποίους η εκπαίδευση και το διαδίκτυο **έχουν αρχίσει να συγκλίνουν τα τελευταία χρόνια**.

Γεώργιος Γκουβούσης, <https://www.huffingtonpost.gr/entry/to-diadikteo-os-ekpaideetiko-eryaleio_gr_5cb5992ae4b05ed55a3558b5>, 16/04/2019 (απόσπασμα)

**ΚΕΙΜΕΝΟ 7: Η ένοχη τηλεόραση**

Ένα παιδί που βλέπει κατά μέσο όρο 27 ώρες την εβδομάδα τηλεόραση, θα έχει δει μέχρι την ηλικία των δεκαοκτώ ετών 200.000 σκηνές βίας και 40.000 φόνους. H βία εμποτίζει κάθε περιοχή της ψυχοσύνθεσής του. Το γεγονός αυτό εξόργιζε τον Τζορτζ Γκέρμπνερ: η μικρή οθόνη, είπε, προσφέρει μια εικόνα του κόσμου βίαια, άγρια, καταπιεστική, επικίνδυνη και ανακριβή. O ουγγρικής καταγωγής, πρώην κοσμήτορας της Σχολής Επικοινωνίας του Πανεπιστημίου της Πενσυλβανίας, μελέτησε τριάντα χρόνια τώρα την τηλεόραση. Την θεωρεί τοξικό απόβλητο των δυνάμεων της αγοράς που αφήνιασε. Το Mέσο αυτό, είπε, ενώ έχει τη δυνατότητα να *εμπλουτίσει* τον πολιτισμό, εκτρέφει τον φόβο και τον πανικό. Αν αυτά συναντήσουν στο μέλλον και οικονομικές υφέσεις, μπορούν τελικά να υπονομεύσουν τη Δημοκρατία. O Γκέρμπνερ στοιχειοθετεί την οργή του για τον «δηλητηριώδη ρόλο» της τηλεόρασης. «Δεν υπάρχει σοβαρότερη υπόθεση μιας κοινωνίας από τους μύθους με τους οποίους μεγαλώνει τα παιδιά της. Για πρώτη φορά στην ιστορία μας, αυτοί οι μύθοι δεν είναι αφηγήσεις ούτε των γονιών, ούτε των σχολείων, ούτε της Εκκλησίας, ούτε της κοινότητας ή της φυλής. Την αφήγηση έχει αναλάβει μια διαρκώς *συρρικνούμενη* ομάδα επιχειρήσεων, που έχουν κάτι να πουλήσουν. Αυτή η αλλαγή είναι θεμελιακή για το πολιτιστικό περιβάλλον στο οποίο τα παιδιά μας μεγαλώνουν και κοινωνικοποιούνται...». […] «Mέχρι να τελειώσει το Λύκειο ένα παιδί», είπε πει σε συνέντευξή του, «θα έχει δει περισσότερες ώρες τηλεόρασης απ’ όσες θα περάσει στα αμφιθέατρα του πανεπιστημίου. H τηλεόραση έχει γίνει μια πολιτιστική δύναμη ισάξια της θρησκείας στην Ιστορία. Mόνο η θρησκεία είχε τη δύναμη να μεταφέρει το ίδιο μήνυμα για την πραγματικότητα σε κάθε κοινωνική ομάδα, να δημιουργεί κοινό πολιτισμό...». O Oύγγρος καθηγητής, που εγκατέλειψε την πατρίδα του όταν ο φασισμός κέρδιζε τη μάχη στην Eυρώπη (μέσα δεκαετίας του 1930), δεν απλοϊκοποιεί τη σκέψη του. Δεν υποστηρίζει ότι η έκθεση ενός ανθρώπου σε βίαιες σκηνές θα έχει ως άμεσο αποτέλεσμα τη βία. Tο πρόβλημά του είναι η νομιμοποίηση της βίας που παράγει η τηλεόραση. «H τηλεοπτική εικόνα είναι πολύπλοκη», λέει. «H τηλεόραση δεν προκαλεί τίποτε. Πρέπει να προσέχουμε όταν λέμε ότι η μικρή οθόνη προκαλεί το α ή το β. Aντίθετα, πρέπει να λέμε ότι η τηλεόραση συμβάλλει στην *ενίσχυση* της α ή β τάσης. Tο μέγεθος της συμβολής της ποικίλλει, αλλά υπάρχει...». H βία έχει να κάνει με την εξουσία. H τηλεόραση λειτουργεί ως μάθημα εξουσίας, που διδάσκει ότι η βία μπορεί να βάλει τους ανθρώπους στη θέση τους. […] «H τηλεοπτική βία στρατιωτικοποιεί τη σκέψη», λέει ο Γκέρμπνερ, και δημιουργεί το «Σύνδρομο του Άγριου Kόσμου». Επειδή η τηλεόραση παρουσιάζει τον κόσμο χειρότερο απ’ όσο είναι, φοβόμαστε κι αγχωνόμαστε. Αυτό μας κάνει επιρρεπείς να ζητάμε από τις αρχές όλο και πιο σκληρά μέτρα για την πάταξη της εγκληματικότητας. O Γκέρμπνερ πιστεύει πως οι υποστηρικτές της θανατικής καταδίκης στις HΠA *πλήθυναν* τα τελευταία τριάντα χρόνια, λόγω της απεικόνισης της βίας στη μικρή οθόνη. Όσο περισσότερο αίμα βλέπει κάποιος στην τηλεόραση, τόσο περισσότερο αισθάνεται να απειλείται από βίαιες πράξεις.[...]

Πάσχος Μανδραβέλης, *Η ΚΑΘΗΜΕΡΙΝΗ,* 30/8/2009 (διασκευή).

## ΑΣΚΗΣΕΙΣ:

1) Πώς η βία που προβάλλεται στην τηλεόραση επηρεάζει τους τηλεθεατές σύμφωνα με τις παραγράφους 4-6 (σε 50-60 λέξεις);

2) Να γράψετε όσα περισσότερα συνώνυμα μπορείτε για τις υπογραμμισμένες λέξεις: *υπονομεύσουν*, *προκαλεί, πάταξη.* β) Να γράψετε τα αντώνυμα των λέξεων με πλάγια γραφή: *συρρικνούμενη, εμπλουτίσει, ενίσχυση, πλήθυναν*.

**ΚΕΙΜΕΝΟ 8: Πού πήγε η Άννα Φρανκ[[13]](#footnote-13)**

Μία από τις ωραίες ταινίες του 2021 είναι το animation του γνωστού Ισραηλινού σκηνοθέτη Αρι Φόλμαν με τίτλο Where is Anne Frank. Ο σκηνοθέτης είχε αναφέρει σε συνέντευξή του: «Σκέφτηκα ότι τα παιδιά μου δεν πρόκειται ποτέ να διαβάσουν το ημερολόγιο. Αν η Άννα Φρανκ ήταν παιχνίδι στον υπολογιστή θα το είχαν ήδη παίξει. Αλλά δεν θα διάβαζαν 360 σελίδες. […] Βλέποντας την ταινία ίσως πάνε και στο αληθινό ημερολόγιο της Άννας Φρανκ και ανακαλύψουν πόσο σπουδαίο είναι».

Ανεξάρτητα από την εξέλιξη του Διαδικτύου και την ενασχόληση με την τεχνολογία, η ευχαρίστηση του διαβάσματος ή, πιο σωστά, το διάβασμα για ευχαρίστηση απασχολεί τις διεθνείς εκπαιδευτικές έρευνες εδώ και χρόνια. Όταν οι μαθητές εμπλέκονται ενεργά με το διάβασμα δίνουν στον εαυτό τους ευκαιρίες μάθησης που ισοδυναμούν με αρκετά χρόνια εκπαίδευσης. Το διάβασμα για ευχαρίστηση μπορεί να είναι τόσο ουσιαστικό που να αντισταθμίσει το χαμηλό κοινωνικο-μορφωτικο-οικονομικό επίπεδο. Στην έρευνα PISA αναδεικνύεται ότι, σχεδόν σε όλες τις χώρες, υπάρχει σαφής συσχέτιση μεταξύ της εμπλοκής με το διάβασμα και της σχολικής επίδοσης. Καταγράφεται επίσης, σε άλλη έρευνα του ΟΟΣΑ, ισχυρή σύνδεση μεταξύ των πρακτικών ανάγνωσης, των κινήτρων και της εξέλιξης και κατάρτισης των ενηλίκων. Η ικανότητα στην ανάγνωση είναι ζωτικής σημασίας για να αντιλαμβάνεται κανείς τον κόσμο που ζει και να συνεχίσει να μαθαίνει καθ’ όλη τη διάρκεια της ζωής του. Στην ίδια έρευνα καταγράφεται ότι οι περισσότεροι Έλληνες δεκαπεντάχρονοι μαθητές (70%) δηλώνουν ότι το διάβασμα δεν αποτελεί μία από τις αγαπημένες τους συνήθειες. Επίσης, για το 60% από αυτούς η συζήτηση με άλλους για βιβλία δεν αποτελεί ενδιαφέρον θέμα και μόνο το 8% θα ενθουσιαζόταν αν κάποιος τους χάριζε ένα βιβλίο. Παρατηρείται ακόμη, μεταξύ των μαθητών πολλών χωρών, σταδιακά σαφής μείωση της ανάγνωσης για ευχαρίστηση.

Αντικείμενο προβληματισμού και συζήτησης είναι και οι δεξιότητες στην εποχή της εικόνας και των νέων μέσων ενημέρωσης και επικοινωνίας. Επισημαίνεται, από τους εκπροσώπους όλων των χωρών στις εκπαιδευτικές έρευνες, η ανάγκη που έχουν οι νέοι να μπορούν να παρακολουθούν και να ρυθμίζουν γνωστικές διαδικασίες και συναισθηματικές καταστάσεις μέσα από εικονικά περιβάλλοντα. Η εκμάθηση μέσω των νέων μέσων παρέχει μια συναρπαστική πρόκληση τόσο για τους μαθητές όσο και για τους εκπαιδευτικούς. Ο πολιτισμός της οθόνης, λοιπόν. Δεν βλέπουμε όμως όλοι τα ίδια πράγματα όταν κοιτάζουμε εικόνες. Η αντίληψη αυτή επηρεάζεται από παράγοντες όπως το φύλο, το επάγγελμα, η ηλικία, οι αξίες, τα κίνητρα, οι θρησκευτικές πεποιθήσεις, η κοινωνικο-οικονομική θέση, η εκπαίδευση ή οι συναισθηματικές καταστάσεις. Όμως και αυτή η δεξιότητα καλλιεργείται. Ο Αμερικανός φιλόσοφος Don Idhe έχει γράψει σχετικά ότι «με την τεχνολογία θα μπορούσε να συνδεθεί ολόκληρο το πλαίσιο των ενδιαφερόντων μας από την επιστημολογία μέχρι την αισθητική και την ηθική».

Όταν διαβάσαμε, στο «Κ» πριν από λίγες μέρες, ότι τρία παιδιά, 11, 13 και 15 ετών, μετρούν τις ικανότητες του πιο εξελιγμένου μοντέλου τεχνητής νοημοσύνης για τη δημιουργία κειμένων, γιατί το σκεφτόμαστε ακόμη; Όταν το BookTok[[14]](#footnote-14) –η ομάδα που σχετίζεται με τη λογοτεχνία στο TikTok, το πιο νεανικό κοινωνικό δίκτυο– φαίνεται, σύμφωνα με πρόσφατη έρευνα της Ένωσης Εκδοτών του Ηνωμένου Βασιλείου, να είναι το νέο διαδικτυακό φαινόμενο, τι περιμένουμε; Το 59% των ατόμων ηλικίας 16-25 ετών που συμμετείχαν στην έρευνα, δήλωσε πως τα ολιγόλεπτα βίντεο του BookTok τους βοήθησαν «να ανακαλύψουν το πάθος τους για την ανάγνωση και τους οδήγησαν να επισκεφθούν κάποιο βιβλιοπωλείο». Αξιοποίηση της τεχνολογίας, λοιπόν, με τρόπο που θα δώσει κίνητρο στους μαθητές να ανακαλύψουν τη γνώση και να χτίσουν την καινούργια. Ναι, μέσα από την οθόνη, με το tablet και το κινητό στο σχολείο. Να καλλιεργήσουμε την παραγωγική χρήση των ψηφιακών εργαλείων. Να δούμε ως ευκαιρία την εξοικείωσή τους με τις ηλεκτρονικές συσκευές για να πλησιάσουν και να βυθιστούν στην ανάγνωση. Ναι, να διαβάσουν λογοτεχνικά κείμενα μέσα από το tablet και ας μην έχει τη μυρωδιά του χαρτιού και την αίσθηση της αφής, δεν πειράζει. Το μήνυμα, οι εικόνες, οι ιδέες του Ντίκενς, του Ουγκό, του Καζαντζάκη, του Σαμαράκη, του Σάλιντζερ, του Θερβάντες, του Όργουελ και του Καμύ θα είναι πάντα εκεί και μέσα στο tablet. Να πώς ανοίγουν οι ορίζοντες, πώς η χρήση της τεχνολογίας μπορεί να επαναπροσδιορίσει πνευματικά την ανθρώπινη ζωή. Κάπως έτσι, όπως προσέγγισε ο Αρι Φόλμαν την Άννα Φρανκ και ίσως –για τους εραστές του εντύπου– μετά την ψηφιακή ανάγνωση οδηγηθούν και στα ράφια της βιβλιοθήκης.

Χρύσα Σοφιανοπούλου (αναπληρώτρια καθηγήτρια ανάλυσης της εκπαιδευτικής επίδοσης και της πληροφορικής κατάρτισης, εθνική συντονίστρια PISA.), Η ΚΑΘΗΜΕΡΙΝΗ 17/1/2023.

ΑΣΚΗΣΕΙΣ

# Ποια είναι τα πορίσματα των ερευνών για το διάβασμα και με ποιους τρόπους μπορεί να ενισχυθεί αυτή η δραστηριότητα, σύμφωνα με τη συντάκτρια του κειμένου (70-80 λέξεις);

# Να εντοπίσετε τρία ρήματα σε υποτακτική έγκλιση σε κύριες προτάσεις στην τελευταία παράγραφο και να προσδιορίσετε τι δηλώνει η χρήση αυτής της γλωσσικής επιλογής. Επίσης, να τη συσχετίσετε με την πρόθεση που έχει η συντάκτρια σε αυτήν την παράγραφο.

# Να αξιολογήσετε τον τίτλο ως προς τη σχέση του με το περιεχόμενο του κειμένου και την επικοινωνιακή αποτελεσματικότητά του.

# Γιατί η αρθρογράφος χρησιμοποιεί ευθύ λόγο στην πρώτη παράγραφο του κειμένου;

# Να εξηγήσετε τη χρήση της διπλής παύλας στην τέταρτη παράγραφο του κειμένου.

**ΚΕΙΜΕΝΟ 9:** **Από το γνώθι σαυτόν… στο selfie εαυτόν**

*Το ακόλουθο άρθρο, που δημοσιεύθηκε στην εφημερίδα Το Βήμα την 1η Δεκεμβρίου 2017, υπογράφει η φιλόλογος Σοφία Μαργαρίτη. Προσπελάστηκε στις 25 Μαρτίου 2022 στον ιστότοπο https://www.tovima.gr/2017/12/01/opinions/apo-to-gnwthi-sayton-sto-selfie-eayton (για τις ανάγκες της εξέτασης έχει ελαφρά διασκευαστεί)*

Διανύουμε την εποχή της επανάστασης των ΜΜΕ, του διαδικτύου και της αλματώδους εξέλιξης των μέσων κοινωνικής δικτύωσης, με τα οποία κονιορτοποιήθηκαν[[15]](#footnote-15) οι αποστάσεις και ανοίχτηκαν οι λεωφόροι της επικοινωνίας. Παρόλα αυτά, η ανθρώπινη ψυχή έχει αλωθεί[[16]](#footnote-16) από την ανυπέρβλητη μοναξιά, που έχει λάβει διαστάσεις επιδημίας, σε όλες τις ηλικίες, με ελάχιστες συνειδητές ενδείξεις, με απρόβλεπτες και με γεωμετρική πρόοδο αυξανόμενες συνέπειες. Αφήσαμε πίσω μας ανεπιστρεπτί[[17]](#footnote-17) την εποχή που το σκάγαμε από το σπίτι, για να συναντήσουμε φίλους, που ακούγαμε τα προβλήματά τους, λέγαμε τα δικά μας, τσακωνόμασταν και φιλιώναμε και οι παρατηρήσεις τους μάς έσπρωχναν τόσο στην αυτογνωσία, όσο και στην ετερο-γνωσία. Και αυτό ήταν το νόημα της ζωής. Μετά ήρθε … η ψηφιακή τεχνολογία.

Τα πάντα έγιναν αντικείμενο ηλεκτρονικής επεξεργασίας. Το γραφικό κοινωνικό σχόλιο (κοινώς λεγόμενο υποτιμητικά κουτσομπολιό) ψηφιοποιήθηκε με επιτυχία: οι ενδιαφερόμενοι δεν σιγομουρμουρίζουν πού πήγε ο ένας και τι έκανε ο άλλος, γιατί υπάρχει το check in με το οποίο κοινοποιούνται ο χώρος, ο χρόνος και τα πρόσωπα. Δεν υπάρχουν διαφωνίες, επιδοκιμασίες και κατακραυγές των γειτόνων, υπάρχουν τα emotions· ούτε ο γόνιμος κατά πρόσωπο διάλογος, γιατί έχει αντικατασταθεί από τα σχόλια κάτω από επιλεγμένες αναρτήσεις με το εκσυγχρονισμένο (και αλλοιωμένο) γλωσσικό κώδικα. Όσο για τα μυστικά… παραμένουν μυστικά και γράφονται inbox.

Με αυτά τα δεδομένα γίνεται αντιληπτό ότι τα μέσα κοινωνικής δικτύωσης αποτελούν ηλεκτρονική παρωδία[[18]](#footnote-18) της ανθρώπινης επαφής, με κύριο χαρακτηριστικό την ψηφιοποίηση των συναισθημάτων και την τεχνολογική αλλοίωση των διαπροσωπικών σχέσεων. Η κοινωνικοποίηση μεταλλάχτηκε σε «κοινοποίηση» και απελπισμένη ψευδαίσθηση κοινωνικής αποδοχής, με επίπλαστο συναίσθημα προσωπικής αναγνώρισης και αξίας. Σε αυτό το πλαίσιο κάθε χρήστης κατασκευάζει επιμελώς το προσωπικό του προφίλ, με άλμπουμ επιλεγμένων φωτογραφιών και αυτοφωτογραφήσεων (selfie), με προσωπικές πόζες- μιμητικές καρικατούρες προβαλλόμενων προτύπων – προφίλ ή ολόσωμες, σε ποικίλες στάσεις, παραστάσεις και διαστάσεις, όλες φτιασιδωμένες με υπερσύγχρονα προγράμματα ηλεκτρονικής επεξεργασίας εικόνας. Απώτερος στόχος η ωραιοποίηση, η αποδοχή, η επίδειξη πλούτου, η προσέλκυση συντρόφου, η απόκτηση φήμης, η επιβεβαίωση.

Αποτελεί θλιβερή διαπίστωση ότι με τις selfie αποκαλύπτουμε στους άλλους τη μοναξιά μας. Όσο περισσότερο φτιάξιμο, στήσιμο, στυλιζάρισμα, τόσο βαθύτερη η μοναξιά. Η αυτοφωτογράφιση ως διαδικασία είναι μοναχική: τραβάς φωτογραφία μόνος σου, τον εαυτό σου, δεν υπάρχει κάποιος άλλος να το κάνει για εσένα. Πάνε οι εποχές που παρακαλούσαμε έναν περαστικό, για να μας βγάλει φωτογραφία. Αυτό ήταν μια ανθρώπινη επαφή, μια επικοινωνία, μια αφορμή για κουβέντα, προκαλούσε ένα χαμόγελο αμηχανίας, ένα στιγμιαίο αίσθημα συστολής, ένα φευγαλέο κοκκίνισμα στα μάγουλα. Με τη selfie απαλλασσόμαστε από τον «μεσάζοντα», χαμογελάμε μηχανικά και υποκριτικά στην κάμερα του κινητού, στην άκρη του χεριού μας (ή του σελφοκόνταρου). Ανησυχητικό δεν είναι αυτό το τέντωμα του χεριού, ως προέκταση του μοναδικού εαυτού μας, το χαμόγελο προς τον εαυτό μας, η παντελής απουσία του Άλλου; Και μετά την ανάρτηση στο προφίλ αρχίζει η αγωνιώδης αναμονή για τη συγκέντρωση των like, ως ψηφιοποιημένης έγκρισης, υποστήριξης, επιδοκιμασίας και αποδοχής. […]

Από το «γνώθι σαυτόν» του αρχαίου ελληνικού κόσμου, με όχημα την τεχνολογία και με ιλιγγιώδη ταχύτητα οδηγηθήκαμε στο selfie εαυτόν και στραγγίσαμε τον εσωτερικό μας κόσμο από καθετί γόνιμο και ουσιώδες, γιγαντώνοντας τον ατομικισμό και αφήνοντας ατροφική την κοινωνικότητά μας.

Και τώρα τι κάνουμε;

ΑΣΚΗΣΕΙΣ

1) Ποιους κινδύνους διαβλέπει η συντάκτρια του κειμένου από τη χρήση της ψηφιακής τεχνολογίας; (50-70 λέξεις)

2) Να σχολιάσετε τον τίτλο του κειμένου.

3) Τι δηλώνει η διπλή παύλα στην τρίτη παράγραφο του κειμένου;

4) Ποιος είναι ο ρόλος της ερώτησης στο τέλος του κειμένου;

#

# ΚΕΙΜΕΝΟ 10: [Οι αναπαραστάσεις της φιλίας στο Facebook]

*Το κείμενο είναι διασκευασμένο απόσπασμα από μεταπτυχιακή εργασία της Μαρίας Σαβράμη με τίτλο «Αναπαραστάσεις της φιλίας στην πραγματική και στη διαδικτυακή ζωή: Η περίπτωση του FaceBook» (ΕΚΠΑ, Τμήμα Επικοινωνίας και ΜΜΕ).*

Το συμπέρασμα στο οποίο καταλήγουν ερευνητικές μελέτες για τις αναπαραστάσεις της φιλίας στην πραγματική και τη διαδικτυακή ζωή είναι ότι δεν μπορούμε να μιλάμε για φιλία, όταν αναφερόμαστε στα κοινωνικά δίκτυα και συγκεκριμένα στο Facebook. Οι αναπαραστάσεις της φιλίας στην καθημερινή μας πραγματικότητα διαφέρουν ουσιωδώς από τις αναπαραστάσεις της «φιλίας» στο Facebook. Οι λόγοι που οδηγούν σ’ αυτό το συμπέρασμα αναλύονται παρακάτω.

Συγκεκριμένα, από τις σχέσεις που αναπτύσσονται στο Facebook απουσιάζουν τα βασικά στοιχεία που ορίζουν τις φιλικές σχέσεις στην εκτός δικτύου πραγματικότητα. Το πρώτο βασικό στοιχείο είναι η απουσία ουσιαστικής επικοινωνίας. Η επικοινωνία που αναπτύσσεται στο περιβάλλον του Facebook χαρακτηρίζεται ως «σχολιασμός» και «συμπλήρωμα της εκτός δικτύου επικοινωνίας». Επίσης, οι σχέσεις αυτές χαρακτηρίζονται από την έλλειψη οικειότητας, εμπιστοσύνης, συναισθήματος, ψυχολογικής υποστήριξης και αμοιβαιότητας, στοιχείων τα οποία είναι απαραίτητα για τις φιλικές σχέσεις εκτός δικτύου. Το Facebook αποτελεί ένα απρόσωπο περιβάλλον, όπου η έκφραση βαθύτερων συναισθημάτων καθίσταται αδύνατη, καθώς οτιδήποτε διατυπώνεται βρίσκεται δημόσια εκτεθειμένο. Επιπλέον, η αμφιβολία μεταξύ προσώπου ή προσωπείου, δηλαδή η αμφιβολία για την πραγματική ταυτότητα των χρηστών, δεν αφήνει περιθώρια, για να έρθουν δύο άνθρωποι πιο κοντά και να μπορέσουν να αναπτύξουν μια ουσιαστική, φιλική σχέση.[…]

Μπορούμε, επομένως, να ισχυριστούμε ότι το Facebook δεν είναι ένα περιβάλλον που προσφέρεται για την ανάπτυξη φιλικών σχέσεων, με την έννοια που έως τώρα τους αποδίδαμε στην εκτός διαδικτύου ζωή. Είναι ένα περιβάλλον το οποίο μέσω της κοινωνικής ανταλλαγής μπορεί απλώς να αναπληρώσει την αίσθηση της κοινότητας, αίσθηση που τείνει να εξαφανιστεί μέσα στην ανωνυμία των σύγχρονων μεγαλουπόλεων.

ΑΣΚΗΣΕΙΣ

1. «συμπλήρωμα της εκτός δικτύου επικοινωνίας»: Για ποιο λόγο μπαίνει η φράση σε εισαγωγικά;
2. Με ποιες λέξεις/φράσεις εξασφαλίζεται η συνοχή στη 2η παράγραφο του κειμένου;
1. Influencer: είναι ένας άνθρωπος που θεωρείται αρκετά δημοφιλής ή διάσημος και έχει ακόλουθους στα μέσα κοινωνικής δικτύωσης [facebook](https://ti-einai.gr/facebook/), twitter, [instagram](https://ti-einai.gr/instagram/), youtube, tiktok, κτλ.) Ο **influencer** ασκεί επιρροή στους ακόλουθούς του η οποία μπορεί να αφορά τον τρόπο ζωής, το ντύσιμο, το στιλ, το πού θα πάνε διακοπές, ή ακόμα και τις επιλογές που θα κάνουν στη ζωή τους. [↑](#footnote-ref-1)
2. Άρδην: ριζικά [↑](#footnote-ref-2)
3. ανήκεστος: αγιάτρευτος [↑](#footnote-ref-3)
4. καθεύδω: κοιμάμαι [↑](#footnote-ref-4)
5. ομογενοποίηση: ομοιομορφία [↑](#footnote-ref-5)
6. στερεοτυπία: επαναλαμβανόμενη ή τελετουργική κίνηση, στάση του σώματος ή έκφραση. [↑](#footnote-ref-6)
7. διυλίζω: φιλτράρω [↑](#footnote-ref-7)
8. μεταμήνυμα: το μη (λεκτικό) μήνυμα που εξηγεί το λόγο για τον οποίο λέγεται κάτι και τον τρόπο ερμηνείας του [↑](#footnote-ref-8)
9. κραταιός: ισχυρός [↑](#footnote-ref-9)
10. hashtag: Η λέξη [**hashtag**](https://www.socialmedialife.gr/tag/hashtag/) προέρχεται από την ένωση των λέξεων hash και tag, δηλαδή του συμβόλου **#** και μιας **ετικέτας** (λέξης). Για παράδειγμα, **#Greece**. Η πρώτη χρήση hashtag στα Social Media πραγματοποιήθηκε στο Twitter το 2007 και έκτοτε χρησιμοποιείται έως και σήμερα για την **κατηγοριοποίηση συζητήσεων και δημοσιεύσεων.**  [↑](#footnote-ref-10)
11. συρμός: μόδα [↑](#footnote-ref-11)
12. ευδοκιμώ: προοδεύω, ακμάζω [↑](#footnote-ref-12)
13. Άννα Φρανκ: εβραία έφηβη που έζησε έγκλειστη με την οικογένειά της για δύο χρόνια κατά το β΄ παγκόσμιο πόλεμο για ν’ αποφύγει τη σύλληψη από τους Ναζί. Το ημερολόγιό της, που εκδόθηκε μετά το θάνατό της, αποτελεί γνωστό λογοτεχνικό έργο. [↑](#footnote-ref-13)
14. Το **#BookTok** είναι ετικέτα που συνοδεύει **περιεχόμενο σχετικό με τα βιβλία στο TikTok**. Μέσω των #BookTok posts, **content creators** από όλο τον κόσμο μοιράζονται τις απόψεις τους, τις ερωτήσεις τους και τις προτάσεις τους, διαβάζουν αποσπάσματα ή δημιουργούν αστεία βίντεο με θέμα τα βιβλία.  [↑](#footnote-ref-14)
15. κονιορτοποιώ: τεμαχίζω κάτι στερεό σε μικρότατους κόκκους, εκμηδενίζω [↑](#footnote-ref-15)
16. αλώνω: κατακτώ [↑](#footnote-ref-16)
17. ανεπιστρεπτί (επίρρ.): χωρίς επιστροφή [↑](#footnote-ref-17)
18. παρωδία: διακωμώδηση [↑](#footnote-ref-18)